《维摩诘一首》
宋代·苏籀

杯杓何人执其咎，胁胁卑卑十年臭。
邂逅琼枝解渴心，京洛岂尝开豆蔻。
博山沈水烧春昼，採英撷萼春风手。
九回蠆卷纡余秀，尺六仙围楚宫瘦。
痴狂无限热肝脾，盛诧樱桃比垂柳。
槁木寒灰不二门，禅功道力何妍陋。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。